2020. gada 20. decembrī

**Rozītis labākais starp latviešiem Eberspacher Pasaules kausa ceturtajā posmā**

Svētdien, 20. decembrī Eberspacher Pasaules kausa ceturtā posma otrā sacensību diena iesākās ar vīru sacensībām, kurās piedalījās trīs Latvijas kamaniņu braucēji: Artūrs Dārznieks, Riks Kristens Rozītis un Gints Bērziņš.

Ar labi aizvadītu pirmo braucienu – 52.151 sekundes – devītajā vietā ierindojās Riks Kristens Rozītis. Savukārt 12. vietā, finišējot 52.240 sekundēs – Artūrs Dārznieks, bet Gints Bērziņš, sasniedzot 136.0 km/h, spēja finišēt 52.252 sekundēs un ierindoties 13. vietā.

Labākais pēc pirmā brauciena – itālis Kevins Fišnellers *(Kevin Fischnaller)*, kurš trasi veica 51.957 sekundēs. Tūlīt aiz viņa, atpaliekot vien 0.030 sekundes, titulētais vācietis Fēliks Lohs *(Felix Loch),* bet trešais – austrietis Niko Glaišers *(Nico Gleirscher)* [+0.059].

Otrajā braucienā Rikam Kristenam Rozītim 13. finiša laiks, divu braucienu summā – 10. vieta [+0.501]. Artūrs Dārznieks tūlīt aiz ātrāko piecpadsmitnieka – 16. pozīcijā [+0.678], bet juniors Gints Bērziņš arī otrajā braucienā spēja sasniegt pārsteidzoši lielu ātrumu – 135.6 km/h un divu braucienu summā izcīnīja 18. vietu [+0.786].

Uzvaru izdevās izcīnīt vācietim Fēliksam Loham *(Felix Loch)* [1:43.861], abu braucienu kopsummā vienu vietu augstāk pakāpās un otro vietu izcīnīja Niko Glaišers *(Nico Gleirscher)* [+0.198], bet trešais – itālis Dominiks Fišnellers *(Dominik Fischnaller)* [+0.202].

  Dienas turpinājūmā plkst. 13.00 norisināsies BMW Sprinta pasaules kauss, kurā piedalīsies 15 ātrākie pamatsacensību sportisti, tajā skaitā Elīza Tīruma, Kendija Aparjode, Riks Kristens Rozītis un visas trīs Latvijas divvietīgās ekipāžas.

Informāciju sagatavoja:

Ieva Ose

LKSF sabiedrisko attiecību pārstāve